10. การควบคุมภายใน

การควบคุมและการตรวจสอบภายใน

1. การควบคุมภายใน

เอสซีจีให้ความสำคัญกับระบบการควบคุมภายในเป็นอย่างมาก
ได้มีการกำหนดและพัฒนาระบบการควบคุมภายในตามมาตรฐานสากลอย่างมีประสิทธิภาพและประสิทธิผลอย่างยั่งยืน
ทั้งด้านสภาพแวดล้อมภายใน การประเมินความเสี่ยง กิจกรรมควบคุม
ระบบสารสนเทศและการสื่อสาร และการติดตามประเมินผลอย่างต่อเนื่อง
มีการจัดโครงสร้างองค์กรที่เหมาะสมกับแผนธุรกิจ แบ่งแยกหน้าที่ความรับผิดชอบที่ชัดเจน
มีระบบการกำกับดูแลที่ดี และการบริหารความเสี่ยงอย่างเป็นระบบ
จัดทำระเบียบแนวปฏิบัติและคู่มืออำนาจดำเนินการที่เหมาะสมกับธุรกิจ
พัฒนาระบบคอมพิวเตอร์ที่มีประสิทธิภาพและทันสมัย
ผลักดันให้มีการปฏิบัติตามระบบการควบคุมภายในอย่างสม่ำเสมอ
และปรับปรุงให้สอดคล้องกับสภาพแวดล้อมของธุรกิจที่เปลี่ยนไปอย่างต่อเนื่อง ในปี 2551
สรุปสาระสำคัญได้ดังนี้

  1.1 แนวปฏิบัติการพัฒนาสู่ความยั่งยืน

  เอสซีจีดำเนินธุรกิจโดยยึดมั่นในความรับผิดชอบและเป็นธรรมต่อผู้มีส่วนได้เสียทุกฝ่าย
  เพื่อประโยชน์ร่วมกันอย่างยั่งยืน ซึ่งได้ถือปฏิบัติอย่างสม่ำเสมอตลอดมาตั้งแต่เริ่มก่อตั้งบริษัทในปี
  2456
  นโยบายการดูแลสังคมและสิ่งแวดล้อมถือเป็นหนึ่งในวัฒนธรรมขององค์กรที่เอสซีจีได้ยึดถือปฏิบัติมานาน
  โดยเมื่อปี 2534 ได้ประกาศนโยบายการอนุรักษ์สิ่งแวดล้อมเป็นลายลักษณ์อักษร
  และได้พัฒนาปรับปรุงเพื่อให้เหมาะสมกับสภาพธุรกิจที่เปลี่ยนแปลง ซึ่งล่าสุดในปี 2551 ได้จัดทำ
  “แนวปฏิบัติการพัฒนาสู่ความยั่งยืนเอสซีจี”
  เป็นกรอบของการพัฒนาความยั่งยืนครอบคลุมทั้งด้านเศรษฐกิจ สังคม และสิ่งแวดล้อม
  เพื่อให้เห็นภาพรวมและความเชื่อมโยงของแต่ละหน่วยงาน รวมทั้งรวบรวมการดำเนินการต่างๆ
  เกี่ยวกับสิ่งแวดล้อมที่มีการดำเนินการอยู่ก่อนแล้วแต่กระจายอยู่ตามหน่วยงานต่างๆ
  ที่รับผิดชอบเข้าไว้ในแนวปฏิบัตินี้ อันเป็นการนำไปปฏิบัติได้อย่างมีประสิทธิผลยิ่งขึ้น
  โดยได้รับการประเมินจาก Dow Jones Sustainability Indexes
  ในระดับที่เพิ่มขึ้นจากปีก่อน คือ จากระดับ Silver เป็นระดับ Gold

  1.2 การกำกับดูแลกิจการที่ดี

  เอสซีจีให้ความสำคัญกับการกำกับดูแลกิจการที่ดีเป็นอย่างมาก จึงกำหนดนโยบาย มาตรการ
  ขั้นตอนการทำงานตามนโยบาย การประเมินผล
  ดัชนีชี้วัดผลการดำเนินงานที่เหมาะสมสอดคล้องกับสภาพธุรกิจปัจจุบัน
  รวมทั้งกำหนดโครงสร้างการจัดการ
  ขอบเขตหน้าที่ของคณะกรรมการและคณะอนุกรรมการชุดต่างๆ
  เพื่อให้เกิดการกำกับดูแลกิจการที่ดีอย่างเป็นรูปธรรม
  คณะกรรมการบริษัทซึ่งมีบทบาทสำคัญยิ่งในการบริหารงาน
  ได้มีการกำหนดข้อบังคับคณะกรรมการตรวจสอบเพื่อกำหนดขอบเขต หน้าที่
  ความรับผิดชอบของคณะกรรมการบริษัท คณะกรรมการตรวจสอบ
  คณะกรรมการบรรษัทภิบาลและสรรหา คณะกรรมการพิจารณาผลตอบแทน
  และได้มีการปรับปรุงอย่างสม่ำเสมอเพื่อให้เหมาะสมและสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) และตลาดหลักทรัพย์แห่งประเทศไทย (ตลท.) โดยปรับปรุงครั้งล่าสุดในปี 2551
  เพื่อให้เป็นสากลและมีประสิทธิภาพ ประสิทธิผลในการปฏิบัติงานมากขึ้น

  1.3 การพัฒนาระบบเทคโนโลยีสารสนเทศ

  เอสซีจีมีระบบคอมพิวเตอร์ที่มีประสิทธิภาพ ทันสมัย มีความปลอดภัยของข้อมูลอย่างเพียงพอ
  และพัฒนาเป็นเครื่องมือในการเผยแพร่และสื่อสารภายในของธุรกิจเอสซีจีได้อย่างถูกต้องและทันกาลอย่างสม่ำเสมอ
  โดยนำเทคโนโลยีสารสนเทศมาใช้ในกระบวนการต่างๆ ตั้งแต่การรวบรวมข้อมูลสารสนเทศ
  การประมวลข้อมูลสารสนเทศ การจัดเก็บข้อมูลสารสนเทศ และการนำเสนอข้อมูลสารสนเทศ
  โดยใช้ระบบคอมพิวเตอร์ที่ทันสมัยและเหมาะสมกับการดำเนินธุรกิจในปัจจุบัน
  เพื่อให้ผู้บริหารใช้ข้อมูลสารสนเทศประกอบการพิจารณาในการวางแผน ควบคุมการปฏิบัติงาน
  การประเมินผลอย่างมีหลักเกณฑ์ เพื่อใช้ในการตัดสินใจ วิเคราะห์สาเหตุ
  และติดตามผลอย่างถูกต้องครบถ้วน ทันเวลา

  1.4 การมีส่วนร่วมกันทั้งองค์กรเพื่อความโปร่งใสและตรวจสอบได้

  เอสซีจีเชื่อมั่นในคุณค่าและศักยภาพของพนักงาน
  และระบบการควบคุมภายในที่กำหนดไว้อย่างชัดเจนและโปร่งใส
  ซึ่งจะมีส่วนร่วมอย่างสร้างสรรค์ในการสร้างบรรยากาศการทำงานที่เปิดเผย โปร่งใส
  มีการพัฒนาพนักงานให้เป็นผู้มีความรู้ ความสามารถทั้งในเรื่องงานและการปรับตัว
  การปรับปรุงระบบการทำงานและการบริหารจัดการต่างๆ
  เพื่อเป็นฐานอันแข็งแกร่งของการดำเนินงานและต่อยอดให้เกิดนวัตกรรมในด้านสินค้า
  รวมทั้งให้มีประสิทธิภาพและสอดคล้องไปในทางเดียวกันเพื่อสนับสนุนให้การทำงานในด้านต่างๆ
  ได้ผลตามที่ต้องการ โดยมีการกำหนดภาพรวมและวิธีการทำงานที่มีส่วนร่วมกันทั้งองค์กร
  เพื่อให้การทำงานมีประสิทธิภาพและประสิทธิผลเพิ่มขึ้น
  และก่อให้เกิดประโยชน์แก่ธุรกิจของเอสซีจีโดยรวมมากขึ้น

2. การตรวจสอบภายใน

คณะกรรมการตรวจสอบเป็นผู้กำกับดูแลงานตรวจสอบภายในให้มีอิสระ ความเป็นธรรม
และมีจรรยาบรรณที่ดี
โดยการประเมินความเพียงพอและความมีประสิทธิภาพของระบบการควบคุมภายในและความเสี่ยงของกิจกรรมต่างๆ
ภายในองค์กร รวมทั้งระบบงานอื่นๆ ที่มีผลสำคัญต่อการดำเนินงาน
เพื่อให้มีการปฏิบัติที่สอดคล้องกับนโยบายและสภาพธุรกิจที่มีการเปลี่ยนแปลงอยู่ตลอดเวลา
โดยมีวัตถุประสงค์เพื่อให้ผู้ปฏิบัติงานทุกระดับขององค์กรสามารถปฏิบัติหน้าที่ของตนได้อย่างมีประสิทธิภาพ
ภายใต้วิสัยทัศน์งานตรวจสอบที่ว่า ตรวจสอบเชิงป้องกัน อย่างสร้างสรรค์ทันเหตุการณ์
ยึดมั่นจรรยาบรรณและบรรษัทภิบาล มุ่งมั่นสู่การพัฒนาอย่างยั่งยืน
โดยมีการพัฒนาและปรับปรุงระบบงานเชิงป้องกันให้เป็นประโยชน์กับหน่วยงานอย่างเป็นรูปธรรม
สรุปได้ดังนี้

  2.1 ข้อกำหนดระบบการควบคุมภายใน (Internal Control Instruction)
  จะกำหนดจุดควบคุมที่สำคัญของการควบคุมภายในครอบคลุมการปฏิบัติงานทุกด้านในการดำเนินธุรกิจ
  ได้แก่ วงจรรายได้ วงจรรายจ่าย การควบคุมบัญชีสินทรัพย์ หนี้สินและส่วนของผู้ถือหุ้น
  และวงจรการบริหารงานธุรกิจ เพื่อให้มีระบบการควบคุมภายในเป็นมาตรฐานเดียวกันทั้งเอสซีจี
  อันจะเป็นการเสริมสร้างความมีประสิทธิภาพในการดำเนินธุรกิจ
  ซึ่งได้มีการขยายการลงทุนในธุรกิจต่างๆ อย่างต่อเนื่อง
  โดยผู้บริหารของเอสซีจีใช้เป็นแนวทางในการควบคุมการบริหารงานและให้ผู้ปฏิบัติงานเข้าใจถึงจุดควบคุมภายในที่สำคัญที่เกี่ยวข้องกับหน้าที่และความรับผิดชอบของตนเอง
  โดยกำหนดเป็นคู่มือและแนวปฏิบัติการทำงานตามข้อกำหนดดังกล่าว
  และนำไปใช้ในการปฏิบัติงานให้บรรลุตามเป้าหมายและแผนงานที่กำหนดไว้
  รวมทั้งเพื่อให้เอสซีจีมีระบบการบริหารจัดการที่มีประสิทธิภาพ โปร่งใส ตรวจสอบได้
  ซึ่งจะช่วยสร้างความเชื่อมั่นและความมั่นใจต่อผู้ถือหุ้น ผู้ลงทุน ผู้มีส่วนได้เสีย
  และสอดคล้องกับหลักการกำกับดูแลกิจาการที่ดี

  2.2 การประเมินการควบคุมด้วยตนเองบนเว็บไซต์ (Electronics-Control Self
  Assessment: eCSA) ได้จัดทำระบบการควบคุมด้วยตนเองบนเว็บไซต์เพิ่มขึ้นจากปี 2550 เช่น
  การบริหารพัสดุและสินค้าสำเร็จรูป (eCSA-Inventory Management) การบริหารงานบัญชี
  (eCSA-Accounting Management)
  เป็นการขยายผลการปฏิบัติงานในเรื่องการประเมินการควบคุมด้วยตนเองให้ครอบคลุมทุกระบบงาน
  เพื่อให้ผู้บังคับบัญชาใช้เป็นเครื่องมือในการบริหารงานเพื่อให้บรรลุวัตถุประสงค์/เป้าหมายได้อย่างมีประสิทธิภาพทันเวลา
  สอดคล้องกับนโยบายการจัดเก็บพัสดุและสินค้าสำเร็จรูปในระดับที่เหมาะสม
  ซึ่งเป็นแนวทางการดำเนินงานในสภาวะเศรษฐกิจชะลอตัว

  2.3
  การกำหนดแผนงานระยะปานกลางและดัชนีชี้วัดความสำเร็จของการปฏิบัติงานตรวจสอบภายใน
  ได้กำหนดดัชนีชี้วัดผลการดำเนินงาน (Key Performance Indicators - KPI)
  และปรับปรุงตัววัดผลการดำเนินงาน
  เพื่อให้การปฏิบัติงานตรวจสอบเพิ่มประสิทธิภาพและประสิทธิผลได้อย่างต่อเนื่องตามวิสัยทัศน์ที่กำหนดไว้
  โดยมีกลยุทธ์และภารกิจที่สำคัญ คือ
  ส่งเสริมและพัฒนากระบวนการตรวจสอบเชิงป้องกันอย่างสร้างสรรค์ด้วยเทคโนโลยีที่ทันสมัย
  และสื่อสารผลการตรวจสอบให้เป็นกรณีศึกษากับผู้เกี่ยวข้อง
  การให้คำปรึกษาอย่างเป็นอิสะและเที่ยงธรรม ยึดถือจรรยาบรรณอย่างเคร่งครัด
  พัฒนาองค์ความรู้ ทักษะ
  และเพิ่มคุณภาพการตรวจสอบอย่างต่อเนื่องตามสภาพแวดล้อมและเทคโนโลยีที่เปลี่ยนแปลง
  การส่งเสริมพนักงานเข้าสอบวุฒิบัตรตามวิชาชีพตรวจสอบภายในตามมาตรฐานสากล
  รวมทั้งกำหนดให้มีการประเมินคุณภาพงานตรวจสอบจากหน่วยงานภายในและภายนอก

  2.4 การพัฒนาระบบงานตรวจสอบด้านคอมพิวเตอร์
  ได้พัฒนาโปรแกรมที่ใช้ในการตรวจสอบเพื่อช่วยในการปรับปรุงระบบงานคอมพิวเตอร์ให้มีประสิทธิภาพในเชิงป้องกัน
  โดยจัดทำโปรแกรมตรวจสอบต่างๆ เช่น
  โปรแกรมเพื่อการตรวจสอบบัญชีคุมเจ้าหนี้ให้แสดงข้อมูลที่ถูกต้องอย่างมีประสิทธิภาพ ใช้โปรแกรม
  ACL Script เพื่อใช้ในการตรวจสอบลูกหนี้ให้สะดวกและรวดเร็ว
  โปรแกรมการตรวจสอบบัญชีภาษีซื้อตั้งพัก รอการโอน (Deferred Input Tax)
  เพื่อให้ปฏิบัติตามมาตรฐานบัญชีอย่างถูกต้อง นอกจากนี้
  ยังมีการพัฒนาโปรแกรมการตรวจสอบเพื่อสร้างระบบการควบคุมที่ดีให้สอดคล้องตามธุรกิจของเอสซีจี
  เช่น
  การพัฒนาโปรแกรมสำหรับใช้ควบคุมกระบวนการจัดส่งสินค้าเพื่อป้องกันการเกิดความผิดพลาดและความเสียหายจาการส่งสินค้าไม่สอดคล้องกับเงื่อนไขที่ตกลงไว้กับลูกค้า
  เป็นต้น

  2.5 การพัฒนาความรู้ของผู้ตรวจสอบแบบ Innovative Thinking
  ผลักดันให้เกิดกระบวนการเรียนรู้ด้วยตนเองและการแลกเปลี่ยนประสบการณ์ระหว่างผู้ตรวจสอบ
  โดยการเน้นการจัดอบรม/สัมมนาในรูปแบบ In-house Training เป็นประจำ รวมทั้งการทำ
  Work Shop และการแสดงความคิดเห็นสร้างสรรค์ในการตรวจสอบ
  เพื่อแลกเปลี่ยนความรู้และเป็นสื่อในการถ่ายทอดประสบการณ์ตามแนวทางการเรียนการสอนด้วยตนเอง
  (e-Learning)
  โดยเน้นเรื่องการพัฒนาและปรับปรุงคู่มือแนวปฏิบัติตรวจสอบให้ทันสมัยและสอดคล้องกับสภาพแวดล้อมที่เปลี่ยนแปลง

  2.6 ระบบการให้คำปรึกษา ได้จัดทำระบบการให้คำปรึกษาผ่านทางเว็บไซต์
  ซึ่งได้ผลดีจากระบบการให้คำปรึกษากับหน่วยงานในการลดจุดอ่อนจากการปฏิบัติงานด้านต่างๆ
  เช่น การไม่รู้ ไม่เข้าใจในระเบียบมีน้อยลง ในปี 2551
  จึงได้จัดทำระบบการให้คำปรึกษาจรรยาบรรณเอสซีจี และแนวปฏิบัติ Whistleblower Policy
  เพิ่มขึ้น เพื่อเป็นช่องทางให้พนักงานในการติดต่อ สอบถาม
  หรือทำความเข้าใจและนำไปปฏิบัติได้อย่างถูกต้อง
  อันเป็นการเสริมสร้างแนวทางการตรวจสอบในเชิงป้องกัน

รายงานคณะกรรมการตรวจสอบ

ในปี 2551
คณะกรรมการตรวจสอบได้ปฏิบัติหน้าที่ตามขอบเขตที่คณะกรรมการบริษัทได้มอบหมายให้กำกับดูแลตามข้อบังคับว่าด้วยคณะกรรมการตรวจสอบที่สำคัญได้แก่
การสอบทานงบการเงิน
การสอบทานการกำกับดูแลกิจการที่ดีตามหลักการบรรษัทภิบาลและจรรยาบรรณเอสซีจี
การกำกับดูแลการบริหารความเสี่ยง การกำกับดูแลและพัฒนาระบบการควบคุมภายใน
การกำกับดูแลงานตรวจสอบภายใน และการเสนอแต่งตั้งผู้สอบบัญชีประจำปี 2552 โดยในปี 2551
มีการประชุมทั้งสิ้น 6 ครั้ง และคณะกรรมการตรวจสอบเข้าประชุมร้อยละ 96
สรุปสาระสำคัญในการปฏิบัติหน้าที่ได้ดังนี้

  1. การสอบทานงบการเงิน:
  คณะกรรมการตรวจสอบได้สอบทานงบการเงินรายไตรมาสและประจำปี 2551
  ของบริษัทปูนซิเมนต์ไทยจำกัด (มหาชน) และงบการเงินรวมของบริษัทปูนซิเมนต์ไทยจำกัด
  (มหาชน) และบริษัทย่อย ร่วมกับฝ่ายจัดการ ผู้อำนวยการสำนักงานตรวจสอบ
  และผู้สอบบัญชีซึ่งได้เข้าร่วมประชุมทุกครั้ง
  โดยได้สอบถามและชี้แจงข้อมูลที่เกี่ยวกับการจัดทำงบการเงินตามข้อกำหนดของกฎหมายและมาตรฐานบัญชี
  รวมทั้งส่วนที่มีการเปลี่ยนแปลงในระหว่างปี
  และการเปิดเผยหมายเหตุในงบการเงินอย่างเพียงพอ
  และสอดคล้องกับมาตรฐานบัญชีที่กำหนดไว้จนได้ผลเป็นที่น่าพอใจ
  ก่อนที่จะให้ความเห็นชอบในงบการเงินดังกล่าว นอกจากนี้
  คณะกรรมการตรวจสอบยังได้ประชุมร่วมกับผู้สอบบัญชีโดยไม่มีฝ่ายจัดการของบริษัทเข้าร่วมประชุมหนึ่งครั้งเพื่อปรึกษาหารือกันอย่างอิสระถึงประเด็นสำคัญๆ
  ในการจัดทำงบการเงินและการเปิดเผยข้อมูลที่เป็นประโยชน์แก่ผู้ใช้งบการเงินเพิ่มขึ้นจากปีก่อน
  ตามที่แสดงไว้ในรายงานประจำปีแล้ว
  ส่งผลให้การจัดทำงบการเงินของบริษัทและงบการเงินรวมมีประสิทธิภาพและประสิทธิผลที่ดีเพิ่มขึ้น
  มีความโปร่งใส และตรวจสอบได้
  จนสามารถเสนองบการเงินก่อนสอบทานหรือก่อนตรวจสอบได้เร็วกว่ากำหนดเวลาของสำนักงานคณะกรรมการกำกับหลักทรัพย์และตลาดหลักทรัพย์
  (ก.ล.ต.) อย่างต่อเนื่องมาตั้งแต่ปี 2541
  โดยไม่มีการปรับปรุงรายการที่เป็นสาระสำคัญจากผู้สอบบัญชีเมื่อมีการสอบทานหรือตรวจสอบแล้ว

  2. การสอบทานการกำกับดูแลกิจการที่ดี: ในปลายปี 2550
  ได้มีการปรับปรุงจรรยาบรรณให้ทันสมัยและง่ายต่อการเข้าใจ รวมทั้งประกาศใช้แนวปฏิบัติ
  Whistleblower Policy เพื่อส่งเสริมให้มีการประกอบธุรกิจอย่างมีคุณธรรม
  และให้พนักงานมีส่วนร่วมในการกำกับดูแลธุรกิจด้วยตามหลักการกำกับดูแลกิจการที่ดี
  ซึ่งในปีนี้ได้ผลดี คือมีผู้เข้ามาขอคำปรึกษาเกี่ยวกับการปฏิบัติให้ถูกต้องในกรณีต่างๆ
  เป็นจำนวนมาก ส่งผลให้ไม่เกิดกรณีปฏิบัติผิดจรรยาบรรณอย่างเป็นสาระสำคัญ
  ส่วนการรับข้อร้องเรียนมีทั้งหมดเพียง 12 เรื่อง
  สรุปผลการตรวจสอบข้อร้องเรียนมีการทำผิดจริง แต่ไม่มีผลกระทบที่เป็นสาระสำคัญ 8 เรื่อง
  และเป็นความเข้าใจผิดของผู้ร้องเรียน 4 เรื่อง

  การสอบทานการปฏิบัติตามหลักการกำกับดูแลกิจการที่ดีที่กำหนดในบรรษัทภิบาลเอสซีจี
  กฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์แห่งประเทศไทย
  (ตลท.) และกฎหมายที่เกี่ยวข้องกับธุรกิจ ก็ยังมีการปฏิบัติอย่างถูกต้องมีประสิทธิภาพและต่อเนื่อง
  ส่งผลให้ เอสซีจีเป็นที่ยอมรับขององค์กรภายนอกทั้งในและต่างประเทศ
  จนได้รับรางวัลจำนวนมาก

  ในเรื่องรายการที่อาจมีความขัดแย้งทางผลประโยชน์
  ได้สอบทานให้มีการปฏิบัติตามกฎหมายและข้อกำหนดของ ก.ล.ต. และ ตลท. อย่างสม่ำเสมอ
  โดยจัดให้มีการรายงานของกรรมการที่เกี่ยวข้อง การเปิดเผยให้ ตลท.
  ทราบตามกฎหมายและข้อกำหนดอย่างทันเวลา
  และยังได้เปิดเผยรายการระหว่างกันและรายการที่เกี่ยวโยงกันเพิ่มเติมในรายงานประจำปีด้วย

  นอกจากนี้
  คณะกรรมการตรวจสอบได้มีการประเมินผลการปฏิบัติหน้าที่ของคณะกรรมการตรวจสอบโดยรวมทั้งคณะ
  (As a Whole) และประเมินตนเอง (Self Assessment) เป็นประจำทุกปี
  ซึ่งผลการประเมินในปีนี้เฉลี่ยเป็นร้อยละ 97 ซึ่งเป็นเกณฑ์ที่น่าพึงพอใจมากต่อเนื่องจากปีก่อน
  หัวข้อที่ประเมิน ได้แก่ ความพร้อมของกรรมการ การบริหารความเสี่ยง รายงานทางการเงิน
  การประชุมคณะกรรมการ การปฏิบัติหน้าที่ของเลขานุการและสำนักงานตรวจสอบ

  ในช่วงปลายปีได้รับอนุมัติจากคณะกรรมการบริษัทให้แก้ไขขอบเขตหน้าที่ในข้อบังคับคณะกรรมการตรวจสอบตามประกาศ
  ก.ล.ต. และ ตลท. พร้อมทั้งได้เสนอชื่อกรรมการตรวจสอบ
  ผู้มีความรู้และประสบการณ์ในการสอบทานความน่าเชื่อถือของงบการเงินบริษัท คือ นายธารินทร์
  นิมมานเหมินท์ เพื่อให้สอดคล้องกับข้อกำหนดของ ก.ล.ต. เมื่อเดือนตุลาคม 2551

  3. การกำกับดูแลการบริหารความเสี่ยง:
  คณะกรรมการตรวจสอบได้กำกับดูแลการบริหารความเสี่ยงตามคู่มือที่กำหนดไว้เป็นรายไตรมาส
  ซึ่งปัจจัยความเสี่ยงสำคัญๆ ของกลุ่มธุรกิจได้แสดงไว้ในรายงานประจำปีแล้ว
  ในปีนี้ได้กำหนดให้มีแนวปฏิบัติในการบริหารความเสี่ยงตามแนวทางการพัฒนาสู่ความยั่งยืน
  โดยมีแนวทางการประเมินการบริหารความเสี่ยงอย่างต่อเนื่องทั้งในด้านธุรกิจ สังคม
  และสิ่งแวดล้อมอย่างน้อยปีละครั้ง
  รวมทั้งมีการทบทวนหลักเกณฑ์การพิจารณาสัญญาณเตือนภัยให้เหมาะสมกับการดำเนินธุรกิจมากขึ้น

  4. การกำกับดูแลและพัฒนาระบบการควบคุมภายใน:
  คณะกรรมการตรวจสอบได้สอบทานผลการประเมินระบบการควบคุมภายใน
  ซึ่งสำนักงานตรวจสอบและผู้สอบบัญชี
  ได้มีความเห็นสอดคล้องกันว่าระบบการควบคุมภายในที่ใช้อยู่ของเอสซีจีมีความเหมาะสมเพียงพอโดยไม่พบจุดอ่อนที่เป็นสาระสำคัญ
  ซึ่งจะกระทบต่อผลการดำเนินงานและฐานะการเงินของเอสซีจี นอกจากนี้
  ระบบการควบคุมภายในที่ใช้เทคโนโลยีสารสนเทศมาช่วยในการเพิ่มประสิทธิภาพจุดควบคุมต่างๆ
  ก็ยังมีการพัฒนาอย่างต่อเนื่อง ได้แก่ การพัฒนาหลักการประเมินการควบคุมภายในด้วยตนเอง
  (Control Self Assessment) ระบบการให้คำปรึกษา ระบบการมอบอำนาจดำเนินการ
  ระบบการประเมินการบริหารความเสี่ยง ระบบการ สอบทานรายการระหว่างกัน
  และรายการที่เกี่ยวโยงกัน
  เป็นผลให้ได้ข้อมูลที่ถูกต้องและทันเวลาในการพิจารณาบริหารงานของหน่วยงานต่างๆ

  5. การกำกับดูแลงานตรวจสอบภายใน:
  คณะกรรมการตรวจสอบได้สอบทานการปฏิบัติงานของสำนักงานตรวจสอบให้เป็นไปตามแผนงานประจำปีและระยะปานกลางที่ได้รับอนุมัติแล้วในเรื่องดัชนีชี้วัดผลการปฏิบัติงาน
  (KPI) การสรุปผลการตรวจสอบเป็นรายไตรมาส และสอบทานผังการบริหารงาน กำลังพล
  และงบประมาณลงทุนและบริหารเป็นประจำปี และทบทวนทุกครึ่งปี
  ซึ่งเป็นผลให้งานตรวจสอบมีการพัฒนาการตรวจสอบในเชิงป้องกันอย่างต่อเนื่องและเป็นประโยชน์แก่หน่วยงานต่างๆ
  ให้ปฏิบัติงานได้อย่างมีประสิทธิภาพเพิ่มขึ้น นอกจากนี้ ยังกำหนดให้หน่วยงานต่างๆ
  มีอิสระที่จะประเมินผลการปฏิบัติงานของผู้ตรวจสอบในทุกแผนงาน
  รวมทั้งให้เสนอความเห็นในการปรับปรุงคุณภาพงานตรวจสอบได้เต็มที่
  จนเกิดผลดีในการเพิ่มศักยภาพการตรวจสอบต่อเนื่องกันทุกปี
  รวมทั้งกำหนดให้มีการประสานงานกับผู้สอบบัญชีเพื่อวางแผนร่วมกันในการส่งเสริมให้งานตรวจสอบมีประสิทธิภาพเพิ่มขึ้น

  6. การพิจารณาแต่งตั้งผู้สอบบัญชีประจำปี 2552:
  ในปีนี้ผู้เกี่ยวข้องกับงานสอบบัญชีได้ประเมินผลการปฏิบัติงานบัญชีในเรื่องความพร้อมของทีมผู้สอบบัญชี
  คุณภาพงาน มารยาท และจรรยาบรรณ
  ซึ่งผลการประเมินอยู่ในระดับน่าพึงพอใจใกล้เคียงกับปีก่อน
  รวมทั้งได้สอบทานคุณสมบัติของผู้สอบบัญชีให้ถูกต้องตามประกาศของ ก.ล.ต. และ ตลท.
  นอกจากนี้ ได้เชิญสำนักงานสอบบัญชีชั้นนำ 5 ราย
  มาเสนอขอบเขตและค่าธรรมเนียมการสอบบัญชี ผลการพิจารณาได้เลือก บริษัทเคพีเอ็มจี ภูมิไชย
  สอบบัญชี จำกัด อีกวาระหนึ่ง
  คณะกรรมการตรวจสอบจึงมีมติให้เสนอแนะต่อคณะกรรมการบริษัทเพื่อขออนุมัติจากที่ประชุมผู้ถือหุ้นแต่งตั้ง
  นายสุพจน์ สิงห์เสน่ห์ ผู้สอบบัญชีรับอนุญาตเลขที่ 2826 และ/หรือ นายพิศิษฐ์ ชีวะเรืองโรจน์
  ผู้สอบบัญชีรับอนุญาตเลขที่ 2803 และ/หรือ นายเจริญ ผู้สัมฤทธิ์เลิศ ผู้สอบบัญชีรับอนุญาตเลขที่
  4068 แห่งบริษัทเคพีเอ็มจี ภูมิไชย สอบบัญชี จำกัด เป็นผู้สอบบัญชีของบริษัทประจำปี 2552

  ในนามคณะกรรมการตรวจสอบ

[]

พลอากาศเอก

  (กำธน สินธวานนท์)

ประธานกรรมการตรวจสอบ

[]